कांग्रेस में विघटन न होने की दशा में, प्रदेश के अभी तक के राजनीतिक परिदृश्य का निष्पक्ष आंकलन तो यही कहता है कि भाजपा के पूर्वअध्यक्ष महेश्वरसिंह की हिमाचल लोकहित पार्टी के नेतृत्व में बना हिमाचल लोक मोर्चा अपनी सम्मानजनक उपस्थिति केवल उसी परिस्थिति में दर्ज करवा सकता है यदि कांग्रेस की जारी अंतर्कलह के चलते भीतरघात होने की दशा में कांग्रेस का रुष्ट वोट हिमाचल लोकमोर्चे को मिले न कि भाजपा को स्थानांतरित हो. देखने में आ रहा है कि कांग्रेस की वर्तमान अंतर्कलह जहाँ एक ओर कार्यकर्ताओं का मनोबल गिराने का कार्य कर रही है वहीँ प्रदेश के आम मतदातों के मन में भी कांग्रेस के प्रति उदासीनता की भावना पैदा कर रही है. यदि यही सब चलता रहा तो ऐसे में असमंजस में पड़े प्रदेश के प्रबुद्ध मतदाताओं के सामने भी दूसरे या तीसरे मोर्चे की अपेक्षा पहले मोर्चे यानि सत्तारूढ़ भाजपा के पक्ष में ही मजबूरी में मतदान करने के अतिरिक्त कोई अन्य विकल्प नहीं रहेगा. इसे यूँ भी समझा जा सकता है कि कमजोर तथाकथित तीसरे मोर्चे और कांग्रेस की अंतर्कलह व भीतरघात की सम्भावना के चलते भाजपा की विजय की सम्भावना अधिक बनती है.